නීති විරෝධී ලෙස ශ්‍රී ලංකාවට රැගෙන ආ එතනෝල් ලීටර් 16,000 ක් සහිත කන්ටේනරයක් අත්අඩංගුවට ගැනීමට ශ්‍රී ලංකා රේගු ආදායම් අධීක්ෂණ අංශය සමත් වෙයි.මැලේසියාවේ ක්ලාන්ග් වරායේ සිට ශ්‍රී ලංකාවට රැගෙන එන ලද මේ කන්ටේනරය ලීටර් 200 බැඟින් වන බැරැල් 200 කින් සමන්විත වූ අතර එමඟින් රජයට අහිමි වන බදු ආදායම රුපියල් ලක්ෂ 100 ක් පමණ වන බව රේගු අධ්‍යක්ෂ ජනරාල් ජගත් පී විජේවීර මහතා ප්‍රකාශ කරයි.අඩි 20 ක් පමණ දිග කන්ටේනරයක් මෙලෙස අත්අඩංගුවට ගෙන තිබෙන අතර එම එතනෝල්වල වටිනාකම රුපියල් ලක්ෂ 32 ක් පමණ වන බවද ඒ මහතා සදහන් කරයි.සියයට 96 ක සාන්ද්‍රණයකින් යුතු මේ එතනෝල් සම්බන්ධයෙන් පුළුල් පරීක්ෂණ ක්‍රියාත්මක කරන බවද මෙලෙස නීති විරෝධී අයුරින් ශ්‍රී ලංකාවට රැගෙන ආ එතනෝල් සහිත නවවැනි කන්ටේනරය මෙය බවද රේගු අධ්‍යක්ෂ ජනරාල්වරයා පෙන්වා දුන්නේය.එම්.ඩී.එෆ් බෝඩ් යැයි පවසා බොරුල්ල ව්‍යාපාරිකයකු මෙය ශ්‍රී ලංකාවට ගෙනවිත් තිබෙන බවට මූලික පරීක්ෂණවලදී අනාවරණය කරගෙන තිබෙන අතර අදාළ ව්‍යාපාරිකයා ලක්ෂ දෙකක පමණ බදු මුදලක් ගෙවා තිබේ.බලපත්‍ර නොමැතිව නීති විරෝධී ලෙස මේ එතනෝල් තොගය ශ්‍රී ලංකාවට රැගෙනවිත් තිබෙන අතර ඒ සම්බන්ධයෙන් පුළුල් පරීක්ෂණ ක්‍රියාත්මක වෙයි.මෙහිදී රේගු අධ්‍යක්ෂ ජනරාල් ජගත් පී විජේවීර මහතා ප්‍රකාශ කරන්නේ මෙවැනි දෑ නීති විරෝධී ලෙස ශ්‍රී ලංකාවට රැගෙන ඒම සම්බන්ධයෙන් කණගාටුවට පත්වන බවත් රේගු නිලධාරීන් විසින් එවැනිනක් නීතියේ රැහැනට හසුකර ගැනීමට පියවර ගැනීම සම්බන්ධයෙන් සතුටට පත්වන බවත්ය.මෙම එතනෝල් තොගය අඩංගු කන්ටේනරය ඔරුගොඩවත්ත පිහිටි රේගු අංගනයේදී ඊයේ (27) පරීක්ෂාවට ලක් කෙරිණි.මේ අවස්ථාවට රේගු අාදායම් අධීක්ෂණ අංශයේ අධ්‍යක්ෂ කේ.ඩී නිකලස්, රේගු අධිකාරී පරාක්‍රම බස්නායක මහත්වරුන් ඇතුළු පිරිසක් එක්ව සිටියහ..